স্টাফ রিপোর্টাররাজধানীতে আওয়ামী লীগ নেতা ফজলুল হক হত্যার ঘটনায় এক যুবলীগ নেতাসহ ৫ জনকে আটক করেছে পুলিশ। এ ঘটনায় গতকাল রাতে শেরেবাংলা নগর থানায় ৬ জনকে আসামি করে একটি মামলা হয়েছে। নিহতের স্ত্রী নীলা হক একটি মামলা করেছেন বলে জানান শেরেবাংলা নগর থানার ওসি জিয়াউজ্জামান। মামলায় আসামি হিসেবে কারও নাম  উল্লেখ করা হয়নি। এ ঘটনায় থানা পুলিশ ছাড়াও মহানগর গোয়েন্দা পুলিশ তদন্ত করছে।রাজধানীর ৪১ নম্বর ওয়ার্ড আওয়ামী লীগের সাধারণ সম্পাদক ফজলুল হক শুক্রবার দুপুরে আগারগাঁওয়ে বিজ্ঞান জাদুঘরের সামনে গুলিবিদ্ধ হন। গুরুতর আহত অবস্থায় তাকে পঙ্গু হাসপাতালে নেয়া হলে চিকিত্সকরা জানান, ফজলুল মারা গেছেন। এ ঘটনার পর শেরেবাংলা নগর থানার ওসি রিয়াজ আহমেদকে বরখাস্ত করা হয়, বদলি করা হয় তেজগাঁও বিভাগের ডিসিকে। তেজগাঁও বিভাগের ডিসি আলী মিয়াকে ডিএমপির পাবলিক অর্ডার ম্যানেজমেন্টে (দক্ষিণ) বদলি করা হয়। তার স্থলে অতিরিক্ত  দায়িত্ব পালন করছেন ডিসি ট্রাফিক (পশ্চিম) সেলিম মো. জাহাঙ্গীর। এছাড়া পেট্রল পরিদর্শক (শেরেবাংলা নগর) স্বরোজ কুমার রায়কে ডিএমপির পাবলিক অর্ডার ম্যানেজমেন্টে (দক্ষিণ) বদলি করা হয়। তার স্থলাভিষিক্ত হন পরিদর্শক হাফিজ মাহমুদ।ওসি জিয়াউজ্জামান জানান, মামলা দায়ের না হলেও ঘটনার পর থেকে পুলিশ তদন্তে নেমেছে। থানা পুলিশের একাধিক টিম এ ব্যাপারে কাজ করছে।গোয়েন্দা পুলিশের ডিসি মাহবুবুর রহমান জানান, ৮ জানুয়ারি গুলিবিদ্ধ হয়ে আহত আওয়ামী লীগ নেতা হাজী নূর মোহাম্মদের জামাতা জাহাঙ্গীরকে আটক করা হয়েছে। তিনি বলেন, তাকে  গোয়েন্দা পুলিশ কার্যালয়ে জিজ্ঞাসাবাদ করা হচ্ছে। মাহবুবুর জানান, গোয়েন্দা পুলিশ জাহাঙ্গীর ছাড়া আর কাউকে আটক করেনি। তবে থানা পুলিশ অন্য কাউকে আটক করে থাকতে পারে। পুলিশের তেজগাঁও বিভাগের এক ঊর্ধ্বতন কর্মকর্তা নাম প্রকাশ না করার শর্তে জানান, পুলিশ ৫-৬ জনকে আটক করেছে। তাদের জিজ্ঞাসাবাদ করা হচ্ছে। ঢাকা মহানগর যুবলীগের এক নেতা নাম প্রকাশ না করার শর্তে জানান, গত ৮ জানুয়ারি গুলিবিদ্ধ হয়ে বক্ষব্যাধি হাসপাতালে চিকিত্সাধীন আছেন ৪১ নম্বর ওয়ার্ড সভাপতি নূর মোহাম্মদ। শুক্রবার সন্ধ্যার পর তাকে কয়েকজন দেখতে যান। তিনি  বলেন, তখন হাসপাতাল এলাকা থেকে রাজু নামে এক যুবলীগ নেতাসহ কয়েকজনকে আটক করে পুলিশ।http://www.amardeshonline.com/pages/details/2011/01/16/63401